尋高鳳石門山中元丹丘
作者：李白
朝代：唐

paragraphs: 尋幽無前期，乘興不覺遠。
蒼厓渺難涉，白日忽欲晚。
未窮三四山，已歷千萬轉。
寂寂聞猨愁，行行見雲收。
高松來好月，空谷宜清秋。
溪深古雪在，石斷寒泉流。
峰巒秀中天，登眺不可盡。
丹丘遙相呼，顧我忽而哂。
遂造窮谷間，始知靜者閑。
留歡達永夜，清曉方言還。